
Joseph Bengraf egyházzenei tevékenysége a hazai források tükrében - Egy régóta ismert és egy újonnan felfedezett Te Deum kompozíció

Joseph Bengraf (1745-1791) a XVIII. századi magyar egyházzene történet meghatározó alakja. Nevét halála után kicsivel több, mint fél évszázaddal elfelejtették, műveinek nagy része elveszett, megsemmisült vagy a mai napig lappang.
Az utóbbi három évtizedben több neves zenetörténész (köztük Dr. Sas Ágnes) foglalkozott a komponista életével és életművének összeállításával. A dolgozatban a saját kutatási eredményeimet szeretném összevetni az eddig nyomtatásban megjelent információkkal. Kutatásaim során megállapítottam, hogy Bengraf zenéje nincsen méltó helyen kezelve, a nagyközönség nem is ismeri a szerzőt, holott kompozíciói a liturgikus gyakorlatba is könnyedén beilleszthetőek lennének, ha léteznének modern kottakiadások belőlük. A kották a mai napig kizárólag autográf (kéziratos) formában léteznek, az ismert művek esetében pedig túl nagy a számaránybeli különbség a kisszámú jelentős és a nagyszámú jelentéktelenebb alkotás között. A teljes Bengraf életművet összeállítani vagy vizsgálni a külföldi források nélkül nem lehetséges. Ez további kutatásokat igényel, amiket a jövőben folytatni szeretnék.
A darabok vizsgálata során több következtetésre jutottam, melyeket a dolgozatban részletesen kifejtek. A fő megfigyelésem az, hogy a két fennmaradt, ugyanazon hangnemű (C-dúr) Te Deum kompozíció nem egyezik meg egymással. Így két külön műről beszélünk, amire nem tértek ki a szakirodalmak.
A magyar források tekintetében azt állapíthatjuk meg, hogy Bengraf elsősorban misekomponista volt, de a fennmaradt művek zenei anyaga azt bizonyítja, hogy nem is a mise, hanem az offertorium komponálásban alkothatott jelentősebbet. A két Te Deum kompozíciója pedig azért érdemel figyelmet, mert a források szerinti négy Te Deumából így kettőt megismerhetünk, sorrendben az első kettőt.
Dobszay László a Magyar zenetörténet című könyvében a következőket írja róla: „a magyar zenetörténet, zenetudomány és az előadóművészet által egyaránt felfedezésre méltó zeneszerző.”



